Idrettspolitisk talsperson i Høyre, Tage Pettersen, var tilhenger av Oslo 2022. Nå er han skeptisk til OL-søknad fra Lillehammer. Foto: Shemsi Bunjaku / NRK

Bergen og Telemark har allerede lansert seg selv som mulige arrangører av et fremtidig OL i Norge. Nå kaster også Lillehammer seg på toget.

For å lykkes må de ha med både Norges befolkning og flertallet på Stortinget. Det siste kan de se langt etter inntil videre.

– Jeg er åpenbart skeptisk, sier idrettspolitisk talsperson Tage Pettersen i Høyre.

Krever at man lærte av Oslo 2022-fiaskoen

Pettersen var en av tilhengerne for at Oslo skulle søke OL i 2022. Det endte i et gedigent mageplask.

– Det nederlaget må både politikken og idretten lære av før man reiser en ny debatt, sier Pettersen.

Høyres idrettspolitiske talsperson, Tage Pettersen Du trenger javascript for å se video. Høyres idrettspolitiske talsperson, Tage Pettersen

Den gangen avslørte VG hvilke krav IOC hadde til arrangørene dersom de skulle gi leken til Oslo. Dette inkluderte blant annet å få besøke Kongen, egne veier, innganger og VIP-barer og luksusbiler med sjåfører (se mer utførlig liste i faktaboksen under):

VGs avsløring av kravliste fra Den internasjonale olympiske komité: Ekspandér faktaboks Dette er blant kravene VG avslørte at IOC hadde til Oslo 2022. 1. TRANSPORT Arrangørbyen skal skaffe og betale egne biler med sjåfør til IOC-topper, IOC-medlemmer og andre IOC mener bør ha egen bil med sjåfør

Øvrig trafikk bør begrenses. IOC foreslår stenging av skoler og at lokalbefolkningen oppmuntres til å ta ferie

Det bør opprettes egne OL-felt på alle veier hvor IOC-toppene skal ferdes. Her skal vanlige folk og kollektivtrafikk nektes å kjøre

Egne innganger for IOC-topper på flyplassen

IOC-presidenten skal mottas på høytidelig vis ute på rullebanen ved ankomst Norge

Trafikkregler og trafikklys må tilpasses slik at OL-trafikken blir prioritert

Forbud mot å svinge av på veier til og fra OL-anlegg 2. EGET IOC-HOTELL Skal være spesielt godt vasket på forhånd og servicefolk skal være i alarmberedskap til å reparere den minste feil øyeblikkelig.

IOC-medlemmene skal mottas med et smil ved ankomst på hotellet

Døgnåpen legevakt tilgjengelig på selve hotellet

Velkomsthilsen fra lokal OL-sjef og hotelldirektør satt frem på rommene sammen med sesongens frukt og kaker.

Varm frokostbuffet med nye retter fra dag til dag. Ekstra bemanning slik at IOC-ansatte slipper stå i kø.

Barer på hotellet må holde oppe «ekstra sent» og i minibarene skal det være Coca-Cola-produkter

24-timers romservice, butlerservice og vaske- og presseservice

Hotellet må ha butikker og disse får ikke stille ut produkter som konkurrerer med OL-sponsorene 3. MØTEROM Må ha umiddelbar tilgang til all-inclusive bankettservice

Alle rom må holde nøyaktig 20 grader hele tiden

Møterommet IOCs styre skal benytte må utstyres med et rektangulært møtebord som er tomt i midten 4. OPPLEGG PÅ STADION IOC-medlemmene skal slippes av like utenfor stadion, og eskorteres til VIP-loungen av dedikert personale

Der skal det være kontinuerlig tilgang på nok mat og drikke av «høy kvalitet». Småretter og kanapeer er ikke godt nok

Tilbudet av varmmat må skiftes ut jevnlig da IOC-toppene kan risikere å måtte spise flere måltider i samme lounge i løpet av OL.

Alt møblement skal være OL-profilert og ha «OL-utseende», og det skal være lett å finne frem mellom loungen og seter på tribunen

Under åpnings- og avslutningsseremonien må det være komplett bar tilgjengelig. På konkurransedager er det ok med bare øl og vin i loungen på stadion. Kilde: VG

Han sier Idretts-Norge må svare på noen grunnleggende spørsmål før man i det hele tatt tenker på å søke OL igjen:

Hvorfor skal Norge arrangere vinter-OL?

Skal Norge arrangere vinter-OL fordi Den internasjonale olympiske komité (IOC) skal reformere seg selv?

Skal det være norske skattebetaleres oppgave å hjelpe IOC å gjennomføre en slik reformasjon?

Er det slik at man føler at det Norges «tur» til å arrangere OL?

Pettersen mener argumentet om at man ikke bare kan være med på festlighetene i OL, men at man også selv må være med å arrangere, ikke holder vann.

– Det er ikke et godt nok argument. Det viktigste vi kan gjøre nå er å støtte Sveriges søknad i 2026, så skal vi initiere en diskusjon i Norge også. Men jeg tror ikke Gerhard Heiberg og VGs forside torsdag er rett element for å initiere en slik debatt, sier Pettersen.

OL-regning på 100 milliarder

Gerhard Heiberg mener IOC har lært, og støtter OL-søknad fra Lillehammer. Foto: Kai Rune Kvitstein / NRK

Det var der Lillehammer lanserte ideen om eget kandidatur i et OL som skal ta hele Norge i bruk.

Der kom det også frem at OL i Sotsji kostet 390 milliarder kroner, og Pyeongchang i Sør-Korea i vinter kostet 102 milliarder kroner.

Det er nettopp regningen og krav om et luksusnivå langt utenfor det vi er vant til i Norge, som har vært blant de største ankepunktene når Norge har sagt nei til å være OL-arrangør i fremtiden.

Heiberg mener IOC har lært, og at det bør gjøre det aktuelt for Lillehammer å arrangere lekene nok en gang.

– IOC har nå skjønt at for å få ned kostnadene, så må lekene skje på arrangørens premisser. Det er den avgjørende årsaken til at jeg har engasjert meg: Jeg ser at et norsk OL med utgangspunkt i Lillehammer er best for verden og for IOC. Jeg har derfor meldt til Lillehammer at jeg mer enn gjerne hjelper dem med en søknad, sier Gerhard Heiberg, en av arkitektene bak OL på Lillehammer og mangeårig medlem i IOC, til VG.

Stort flertall på Stortinget lunkne til OL

Det til tross, det politiske Norge er skeptisk til Heiberg og Lillehammers OL-ønske. Både Frp, Venstre og Arbeiderpartiet er lunkne til en ny OL-søknad.

– Arrangementene har utviklet seg på en måte som er i overkant av hva som er rimelig i vår tradisjon, både i omfang og i kostnader. Det er positivt at IOC sender signaler om mer nøkterne arrangementer, men jeg synes ikke vi har sett det demonstrert i praksis til nå, sier Støre til VG.